Irene Simonsen (V), 2004-11-18:
Forslaget her er et led i regeringens handlingsplan om fair play.
Det går ud på at bekæmpe misbrug af sociale ydelser i de tilfælde, hvor personer uberettiget modtager dagpenge m.v., samtidig med at de arbejder.
Det skal have alvorlige konsekvenser at snyde.
Det er fuldstændig uacceptabelt, at der snydes med de offentlige midler, for det er nødvendigt at sikre et godt arbejdsmarked, hvor alle kan arbejde og konkurrere på lige fod.
Det er vigtigt at gribe ind over for misbrug for at sikre, at de familier, der reelt har brug for støtte og er berettiget til den, også får den.
Hvis der ikke gribes ind, risikerer vi jo, at den folkelige opbakning, der er til det danske sociale velfærdssystem, forsvinder med tiden, og det vil være til stor skade for dem, der virkelig har brug for hjælpen.
Derfor skal alle ledige stille deres arbejdskraft til rådighed for lovlydige virksomheder, så der ikke forefindes ulovligt arbejde.
For at komme problemerne med misbrug af de sociale ydelser til livs foreslår regeringen en række skærpelser af de eksisterende sanktioner samt indførelse af nye sanktioner.
Derudover foreslås det, at beskæftigelsesindsatsen for visse personer skal ske hurtigere.
Lovforslaget indeholder seks konkrete elementer: De administrative sanktioner ved misbrug af dagpenge skal skærpes; karantænesanktionen hæves fra minimum 37 til minimum 74 timer; der indføres nye sanktioner over for kontanthjælpsmodtagere og starthjælpsmodtagere i tilfælde af misbrug, idet hjælpen skal nedsættes eller tilbagebetales i op til 20 uger, og der indføres nye sanktioner ved misbrug over for arbejdsgivere, der får dagpengerefusion, samtidig med at den sygemeldte er i arbejde hos arbejdsgiveren.
Arbejdsgiveren skal miste retten til refusion, indtil forholdet et kommet retsligt på plads.
Der foreslås også en hurtigere beskæftigelsesindsats over for personer, som under en kontrolaktion træffes som ansatte, men samtidig uberettiget får udbetalt dagpenge.
Dagpengene fjernes, indtil personen henvender sig til arbejdsløshedskassen.
Det foreslås, at kommunernes og Arbejdsdirektoratets beføjelser i forbindelse med kontrolaktionerne udvides.
Kommunerne skal også kunne foretage eftersyn på de arbejdssteder for en virksomhed, der ligger uden for de lokaler, der benyttes af selve virksomheden.
Endelig indføres der nye sanktioner over for udlændinge, som uberettiget modtager introduktionsydelse, samtidig med at de arbejder med sort arbejde.
I bund og grund er der megen sund fornuft i forslaget.
Jeg synes da som ordfører på området, at det er ærgerligt, at vi er nødt til at skride dertil, men netop de kontrolaktioner, der har været, har jo vist, at der snydes i et langt større omfang, end nogen egentlig havde forestillet sig, så det er vigtigt at få det bekæmpet, både for at konkurrencen kan være fair og ikke mindst for at tilgodese alle de lovlydige medarbejdere, der er rundtom i systemerne.
Det er ikke fair play, når nogle har lettere ved at snyde end andre, og det snyderi, der foregår, skal bekæmpes.
Derfor går Venstre helt ind for lovforslaget og kan tilslutte sig det, og derudover kan jeg hilse fra De Konservative og sige, at de også tilslutter sig forslaget.